Til Samferdselsdepartementet

**Høringsuttalelse fra Groruddalen Miljøforum (GM) vedrørende utkast til Nasjonal Transportplan (NTP) 2018 - 2029**

1. **Ahusbanen/Romeriksbanen og tverrgående t-baneforbindelse i Groruddalen**

Utkastet til NTP omtaler ikke Ahusbanen/Romeriksbanen, også kalt "Baneløsning for Nedre Romerike". Dette er en vesentlig svakhet ved utkastet. GM støtter generelt utbygging av metro, S-bane og andre kollektivløsninger, og GM ber om at Ahusbanen/Romeriksbanen inkluderes i NTP. Dette er nødvendig fordi revidert Oslo-pakke 3 fra juni 2016 også inkluderer denne baneløsningen og hvor det er forutsatt minst 50 prosent statlig finansiering. NTP og Oslopakke 3 bør samordnes i størst mulig utstrekning.

Ahusbanen/Romeriksbanen er som kjent en forlengelse av t-banen (metro) linje 2 fra Ellingsrudåsen stasjon til Visperud-Lørenskog sentrum-Akershus universitetssykehus (Ahus)-Lillestrøm og Kjeller. Forslag om bygging av t-bane til Ahus ble fremmet allerede i 1960. Ahusbanen inngår i Kommuneplanen både for Oslo og for Lørenskog kommuner. Ahusbanen/Romeriksbanen er en viktig del av Regional plan for areal og transport i Oslo og Akershus. Det pågår for tiden et KVU-arbeid for Ahusbanen/Romeriksbanen som etter planen skal fremlegges i februar/mars 2017.

Ahusbanen/Romeriksbanen er nødvendig i et område hvor det blir en stor befolkningsøkning i årene som kommer. Veiene i området er allerede i dag sterkt trafikkbelastet med køer. En baneløsning kan bidra til en vesentlig reduksjon i bil- og busstrafikken, særlig kombinert med plasser for innfartsparkering. Banen trengs både for trafikk inn og ut av Oslo, men også for stor interntrafikk i bybåndet Groruddalen – Visperud – Lørenskog sentrum – Ahus – Lillestrøm og Kjeller.

Revidert Oslopakke 3 fra juni 2016 omfatter også en tverrgående t-bane-forbindelse i Groruddalen for å binde sammen Grorudbanen og Furusetbanen. En slik løsning vil få stor betydning for bomiljøet i Groruddalen. Trasevalget er ennå ikke klart. GM ber likevel om at denne tverrforbindelsen tas inn i NTP.

1. **Omlegging av tungtransport og personbiltrafikk i Groruddalen i Oslo**Groruddalen er som nevnt sterkt belastet med flere gjennomfartsveier med stor trafikk og luftforurensninger med dertil hørende helseutfordringer for befolkningen. Vi vil påpeke nødvendigheten av en E6-Manglerudtunnel, primært av hensyn til boligområdene Teisen og Ulven og den planlagte by- og boligutvikling i Hovinbyen. GM mener også at trafikk fra Rv4-Trondheimsveien må ledes gjennom en diagonal ned til Rv163 Østre Aker vei. Fossumdiagonalen er et mulig alternativ. Det er også et behov for å bygge lokk over Trondheimsveien (Rv 4) ved Grorud torv av byutviklingshensyn. Disse prosjektene bør inn i NTP.
2. **Lokk over E6**

GM ber om at NTP inkluderer bygging av lokk over E6 i Furuset-området for å gi mulighet for blant annet bygging av nye boliger på og inntil lokket. Et lokk vil være vesentlig for å forbedre de eksisterende bomiljøene langs E6 på Furuset, og forhåpentligvis også på Lindeberg, Ellingsrud og Høybråten/Karihaugen. Dette gjelder særlig støy, svevestøv og andre former for luftforurensinger. Elbiler, ladbare hybridbiler og hydrogenbiler gir ikke mindre trafikk, heller mer trafikk, og forårsaker like mye svevestøv. Hjulstøy fra denne type bilser er like høy som for andre kjøretøyer. Lokk over E6 ved Furuset er tatt inn i revidert Oslopakke 3 fra juni 2016. Lokk over E6 bør derfor tas inn i NTP

1. **Alnabruterminalen**

Alnabruterminalen må ikke vokse. Det bør på sikt etableres tre alternative terminaler rundt på Østlandet, slik det er foreslått i en tidligere utredning. Dette temaet bør tas opp i NTP. Tungtransporten til og fra Alnabruterminalen er en meget stor belastning for deler av Groruddalen. Dette må endres; også av byutviklingshensyn.

1. **Konklusjon**

Det er av vesentlig betydning at NTP inkluderer t-baneløsning fra Groruddalen mot Lørenskog-Ahus-Lillestrøm og Kjeller, "Baneløsning for Nedre Romerike" samt en tverrgående t-baneforbindelse i Groruddalen. NTP bør inkludere Manglerudtunnelen, en diagonal mellom Trondheimsveien (Rv4) og Østre Aker vei samt lokk over Trondheimsveien ved Grorud. NTP må inkludere lokk over E6 ved Lindeberg/Furuset-området. Alnabruterminalen må ikke vokse, og det må etableres alternative terminaler på Østlandet.

Oslo, 30. juni 2016.

Med vennlig hilsen

for Groruddalen Miljøforum

Ragnar Torgersen (leder) Bjørn E. Engstrøm (styremedlem)

miljoforum@groruddalen.no

Adr.: Postboks 40 Veitvet, 0518 Oslo.

**Kopi**: Akers avis Groruddalen

Plan- og bygningsetaten

Statens vegvesen Oslo

Samferdsels- og miljøkomiteen, Oslo bystyre